b"\n_START_ARTICLE_\nVeto\n_START_SECTION_\nVetorettens udbredelse\n_START_PARAGRAPH_\nEt veto kan v\xc3\xa6re definitivt (absolut veto). I disse tilf\xc3\xa6lde kr\xc3\xa6ves der enstemmighed, for at beslutningen er gyldig. Alternativt kan et veto uds\xc3\xa6tte beslutningen, s\xc3\xa5ledes at den f\xc3\xb8rst tr\xc3\xa6der i kraft efter at v\xc3\xa6re vedtaget flere gange eller med et s\xc3\xa6rlig stort flertal (suspensivt veto).\n_START_SECTION_\nAbsolut veto\n_START_PARAGRAPH_\nI FN's sikkerhedsr\xc3\xa5d har de permanente medlemmer absolut veto. Siden 1945 har disse best\xc3\xa5et af USA, Rusland (tidligere USSR), Storbritannien, Frankrig og Kina, dvs. sejrherrerne i 2. verdenskrig._NEWLINE_I sager af vital betydning har EU' s medlemmer absolut veto. I praksis anvendes dette yderst sj\xc3\xa6ldent og undg\xc3\xa5s normalt gennem et forlig i ministerr\xc3\xa5det. Ved udvidelser af medlemskredsen skal der v\xc3\xa6re enighed, hvilket bl.a. f\xc3\xb8rte til en midlertidig krise i forbindelse med vedtagelsen af Lissabontraktaten.\n_START_SECTION_\nSuspensivt veto\n_START_PARAGRAPH_\nDen amerikanske pr\xc3\xa6sident har i visse sager, bl.a. vedtagelsen af budgettet mulighed for at suspendere kongressens beslutninger og kr\xc3\xa6ve nye forhandlinger, hvorefter kompromiset skal vedtages efter s\xc3\xa6rlige regler."